Title: กฎกระทรวง กำหนดจำนวนเงินเอาประกันภัยตามชนิด ประเภท และขนาดของรถ พ.ศ. 2547

กฎกระทรวง

กฎกระทรวง
กำหนดจำนวนเงินเอาประกันภัยตามชนิด
ประเภท และขนาดของรถ
พ.ศ.
๒๕๔๗

อาศัยอำนาจตามความในมาตรา ๕
แห่งพระราชบัญญัติคุ้มครองผู้ประสบภัยจากรถ พ.ศ. ๒๕๓๕
ซึ่งแก้ไขเพิ่มเติมโดยพระราชบัญญัติคุ้มครองผู้ประสบภัยจากรถ (ฉบับที่ ๓) พ.ศ.
๒๕๔๐ และมาตร ๗ วรรคสอง แห่งพระราชบัญญัติคุ้มครองผู้ประสบภัยจากรถ พ.ศ. ๒๕๓๕
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๔๘ และมาตรา ๕๐ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงพาณิชย์ออกกฎกระทรวงไว้ ดังต่อไปนี้

ข้อ ๑  ให้ยกเลิกกฎกระทรวง ฉบับที่ ๑๑ (พ.ศ.
๒๕๔๐) ออกตามความในพระราชบัญญัติคุ้มครองผู้ประสบภัยจากรถ พ.ศ. ๒๕๓๕

ข้อ ๒ 
เจ้าของรถซึ่งใช้รถหรือมีไว้เพื่อใช้ต้องจัดให้มีการประกันความเสียหายสำหรับผู้ประสบภัยโดยมีจำนวนเงินเอาประกันภัยสำหรับความเสียหายที่เกิดขึ้นต่อครั้ง
ดังต่อไปนี้
(๑) ห้าล้านบาท
สำหรับรถที่มีที่นั่งไม่เกินเจ็ดคนหรือรถบรรทุกผู้โดยสารทั้งผู้ขับขี่ไม่เกินเจ็ดคน
(๒) สิบล้านบาท
สำหรับรถที่มีที่นั่งเกินเจ็ดคนหรือรถบรรทุกผู้โดยสารรวมทั้งผู้ขับขี่ไม่เกินเจ็ดคน

ข้อ ๓ 
ในการประกับภัยสำหรับความเสียหายที่เกิดขึ้นต่อครั้งตามข้อ ๒
ให้มีจำนวนเงินเอาประกันภัยสำหรับความเสียหายที่เกิดขึ้นต่อคน ดังต่อไปนี้
(๑) ห้าหมื่นบาทต่อคน
สำหรับความเสียหายต่อร่างกายหรืออนามัย นอกจากกรณีตาม (๒)
(๒) หนึ่งแสนบาทต่อคน
สำหรับความเสียหายต่อร่างกายหรืออนามัยอย่างหนึ่งอย่างใดดังต่อไปนี้
(ก) ตาบอด
(ข) หูหนวก
(ค) เป็นใบ้ หรือเสียความสามารถในการพูด
หรือลิ้นขาด
(ง) สูญเสียอวัยวะสืบพันธุ์
(จ) เสียแขน ขา มือ เท้า นิ้ว หรืออวัยวะอื่นใด
(ฉ) จิตพิการอย่างติดตัว
(ช) ทุพพลภาพอย่างถาวร
(๓) หนึ่งแสนบาทคน สำหรับความเสียหายต่อชีวิต

ข้อ ๔ 
ในกรณีที่ผู้ประสบภัยเป็นผู้ขับขี่และเป็นฝ่ายที่ต้องรับผิดตามกฎหมาย
หรือไม่มีผู้ใดรับผิดตามกฎหมายต่อผู้ขับขี่ที่ประสบภัย
ให้ผู้ประสบภัยที่เป็นผู้ขับขี่ได้รับเงินเอาประกันภัยเป็นจำนวนเท่ากับค่าเสียหายเบื้องต้นตามที่กำหนดในกฎกระทรวงซึ่งออกตามความในมาตรา
๒๐ วรรคสอง

ข้อ ๕[๑]  กฎกระทรวงนี้ให้ใช้บังคับตั้งแต่วันที่ ๑
เมษายน พ.ศ. ๒๕๔๖ เป็นต้นไป

ให้ไว้
ณ วันที่ ๑๑ มีนาคม พ.ศ. ๒๕๔๗
วัฒนา  เมืองสุข
รัฐมนตรีว่าการกระทรวงพาณิชย์

หมายเหตุ
:- เหตุผลในการประกาศใช้กฎกระทรวงฉบับนี้ คือ
เนื่องจากจำนวนเงินเอาประกันภัยที่เจ้าของรถต้องจัดให้มีการประกันความเสียหายสำหรับผู้ประสบภัยจากรถ
ตามที่กำหนดในกฎกระทรวง ฉบับที่ ๑๑ (พ.ศ. ๒๕๔๐)
ออกตามความในพระราชบัญญัติคุ้มครองผู้ประสบภัยจากรถ พ.ศ. ๒๕๓๕
ไม่สอดคล้องกับอัตราเบี้ยประกันภัยที่เรียกเก็บจากเจ้าของรถและสภาวะเศรษฐกิจของประเทศในปัจจุบัน
สมควรปรับเพิ่มจำนวนเงินเอาประกันภัยในกรณีเสียชีวิต สูญเสียอวัยวะ
หรือทุพพลภาพอย่างถาวรให้เหมาะสมยิ่งขึ้น
และสมควรปรับปรุงรูปแบบของกฎกระทรวงเสียใหม่เพื่อให้สอดคล้องกับรูปแบบของกฎกระทรวงในปัจจุบัน
จึงจำเป็นต้องออกกฎกระทรวงนี้

ศุภชัย/พิมพ์
๑๕ มิถุนายน
๒๕๔๗
ศุภสรณ์/ทรงยศ/ตรวจ
๑ กรกฎาคม
๒๕๔๗
A+B
นันทพล/ปรับปรุง
๘
ธันวาคม ๒๕๔๙

[๑] ราชกิจจานุเบกษา.เล่ม
๑๒๑/ตอนที่ ๒๙ก/เล่ม ๑๗/๒๘ เมษายน ๒๕๔๗